
REZOLUTË
PËR HAPJEN E NEGOCIATAVE PËR ANËTARËSIMIN E REPUBLIKËS SË SHQIPËRISË NË BASHKIMIN EVROPIAN DHE PLANIN E MASAVE PËR PËRMBUSHJEN E PËRPARËSIVE TË PËRCAKTUARA NGA KËSHILLI
I BASHKIMIT EVROPIAN

Në zbatim të Kushtetutës së Republikës së Shqipërisë, të ligjit nr. 15/2015 “Për rolin e Kuvendit në procesin e integrimit të Republikës së Shqipërisë në Bashkimin Evropian” dhe të Rregullores së Kuvendit të Republikës së Shqipërisë, 
[bookmark: _GoBack]-	 Duke marrë parasysh vendimin e Këshillit të Bashkimit Evropian të datës 25 mars 2020, për hapjen e negociatave për anëtarësimin e Republikës së Shqipërisë bazuar në progresin e arritur në reformat dhe përmbushjen e kushteve të përcaktuara me unanimitet nga Këshilli i Bashkimit Evropian; 
-	 Duke theksuar rolin parësor të Kuvendit në kontrollin dhe monitorimin e veprimtarisë së institucioneve shtetërore për integrimin evropian në përmbushjen e detyrimeve të procesit të integrimit dhe duke shërbyer si urë lidhëse midis aktorëve të përfshirë;
-	 Duke shprehur mirënjohjen për mbështetjen e vazhdueshme që Bashkimi Evropian dhe shtetet e tij anëtare i kanë dhënë Shqipërisë në përmbushje të reformave të ndërmarra për konsolidimin e shtetit të së drejtës, forcimin e institucioneve demokratike dhe respektimin e të drejtave të njeriut;
-	 Duke vlerësuar miratimin nga Këshilli i Bashkimit Evropian të Metodologjisë së re të Negociatave, që do t’i japë procesit më shumë dinamizëm, besueshmëri, parashikueshmëri dhe vullnet më të fortë politik;
- Duke marrë parasysh projektin e Kornizës së Negociimit me Republikën e Shqipërisë, që përcakton parimet dhe procedurat sipas të cilave do të zhvillohen negociatat e anëtarësimit, paraqitur nga Komisioni Evropian në datën 1 korrik 2020;
- 	Duke marrë parasysh vendimin e Këshillit të Bashkimit Evropian që konferenca e parë ndërqeveritare të mbahet sa më shpejt pas miratimit të Kornizës së Negociimit nga Këshilli dhe deri atëherë Shqipëria duhet të ketë miratuar reformën zgjedhore në përputhje me rekomandimet e OSBE-ODIHR-it, duke siguruar vijimësinë e rritjes së standardeve ndërkombëtare të dakordësuara dhe gjithëpërfshirëse, duke siguruar financim transparent të partive politike dhe fushatave elektorale; të ketë siguruar vijimin e zbatimit të reformës në drejtësi, përfshirë funksionimin e Gjykatës Kushtetuese dhe Gjykatës së Lartë, duke marrë parasysh ekspertizën ndërkombëtare, përfshirë opinionet përkatëse të Komisionit të Venecias; të ketë përfunduar ngritjen e strukturave të specializuara kundër korrupsionit dhe krimit të organizuar; të ketë forcuar më tej luftën kundër korrupsionit dhe krimit të organizuar, edhe nëpërmjet bashkëpunimit me shtetet anëtare të Bashkimit Evropian dhe përmes planveprimit për të adresuar rekomandimet e Task-Forcës së Veprimit Financiar (FATF);
-	 Duke u bazuar në përparësitë që duhet të përmbajë Korniza e Negociimit, që do t’i paraqitet Shqipërisë në konferencën e parë ndërqeveritare, të përcaktuara nga Këshilli i Bashkimit Evropian më 25 mars 2020,
Kuvendi i Republikës së Shqipërisë:
1. Përshëndet vendimin historik të Bashkimit Evropian për hapjen e negociatave të anëtarësimit me Republikën e Shqipërisë.
2. Vlerëson progresin e arritur në reformat që lidhen me integrimin evropian, të cilat mundësuan plotësimin e kushteve për hapjen e negociatave të anëtarësimit dhe vendimin përkatës të Këshillit të Bashkimit Evropian. 
3. Rikonfirmon se procesi i negociatave dhe anëtarësimi me të drejta të plota në Bashkimin Evropian është objektivi madhor i politikës së jashtme të Republikës së Shqipërisë dhe kryeson agjendën e saj kombëtare, si një vend që synon dhe është i angazhuar plotësisht për konsolidimin e demokracisë, respektimin e parimeve të shtetit të së drejtës, të mbrojtjes së të drejtave dhe lirive themelore të njeriut dhe minoriteteve, të dialogut politik, të transparencës, të gjithëpërfshirjes dhe të ekonomisë funksionale të tregut, që përbëjnë vlerat e përbashkëta mbi të cilat është themeluar Bashkimi Evropian.
4. Rikonfirmon qasjen e tij se përparimi në procesin e anëtarësimit në Bashkimin Evropian të Shqipërisë bazohet në hartimin dhe zbatimin plotësisht të reformave transformuese dhe të pakthyeshme.
5. Thekson se dialogu konstruktiv politik brenda kuadrit institucional kushtetues është thelbësor për konsolidimin e demokracisë funksionale dhe për procesin e anëtarësimit në Bashkimin Evropian. 
6. Mori dijeni për Planin e Veprimit për plotësimin e përparësive të përcaktuara në përfundimet e Këshillit të Bashkimit Evropian të 25 marsit 2020.
7. U kërkon qeverisë dhe të gjitha institucioneve të tjera përgjegjëse që të konsolidojnë reformat e arritura dhe të thellojnë më tej reformat për plotësimin e përparësive të vendosura në përfundimet e Këshillit të Bashkimit Evropian të datës 25 mars 2020.
8. I kërkon qeverisë që të koordinojë institucionet përgjegjëse dhe ato të raportojnë në Kuvend një herë në tre muaj për zbatimin e këtij Plani Veprimi. 
9. Inkurajon zyrën e Kryenegociatorit të vijojë bashkëpunimin ndërinstitucional, me qëllim paraqitjen objektive në institucionet evropiane dhe vendet anëtare të Bashkimit Evropian të arritjeve dhe përparimin e reformave të realizuara. 
10. Angazhohet që të monitorojë zbatimin e Planit të Veprimit duke forcuar më tej veprimtarinë e organeve nëpërmjet të cilave Kuvendi ushtron përgjegjësinë e tij në procesin e anëtarësimit të Republikës së Shqipërisë në Bashkimin Evropian, si Komisioni për Integrimin Evropian dhe Këshilli Kombëtar për Integrimin Evropian, me qëllim forcimin e dialogut gjithëpërfshirës dhe rritjen e transparencës në këtë proces.
11.	 Angazhohet që të bashkëveprojë dhe të monitorojë me përgjegjësi të lartë të gjitha institucionet e përfshira, të cilat kanë për detyrë të marrin masat për trajtimin me përparësi të të gjitha kushteve, si: zbatimin e reformës zgjedhore në përputhje me rekomandimet e OSBE-ODIHR-it, duke siguruar financim transparent të partive politike dhe fushatave elektorale; sigurimin në vazhdimësi të zbatimit të reformës në drejtësi, përfshirë funksionimin e Gjykatës Kushtetuese dhe Gjykatës së Lartë, duke marrë parasysh ekspertizën ndërkombëtare, përfshirë opinionet përkatëse të Komisionit të Venecias; përfundimin e ngritjes së strukturave të specializuara kundër korrupsionit dhe krimit të organizuar; forcimin më tej të luftës kundër korrupsionit dhe krimit të organizuar, edhe nëpërmjet bashkëpunimit me shtetet anëtare të BE-së dhe përmes planveprimit për të adresuar rekomandimet e Task-Forcës së Veprimit Financiar (FATF), si dhe amendimin e ligjit të medies sipas rekomandimeve të Komisionit të Venecias. 
12. 	Angazhohet të garantojë dhe të fuqizojë integritetin dhe pavarësinë e institucioneve kushtetuese dhe të krijuara me ligj.
13.	 Angazhohet të forcojë ndërveprimin dhe veprimtarinë diplomatike me parlamentet e vendeve anëtare të Bashkimit Evropian, në funksion të njohjes më të mirë të zbatimit të reformave nga ana e vendeve anëtare dhe opinionit të tyre publik. 
14.	 Angazhohet të vazhdojë të shqyrtojë me përparësi dhe në një proces të gjerë konsultimi kuadrin ligjor, që synon përafrimin e legjislacionit shqiptar me legjislacionin e Bashkimit Evropian, si dhe të gjitha nismat të cilat janë pjesë e agjendës së anëtarësimit të Republikës së Shqipërisë në përputhje me Kushtetutën dhe konventat ndërkombëtare.
15.	 U bën thirrje shoqërisë civile, grupeve të interesit dhe të gjithë aktorëve shoqërorë të përfshihen në mënyrë përmbajtjesore në diskutimet e Këshillit Kombëtar të Integrimit Evropian dhe në platformat e tjera, në funksion të mirinformimit për këtë proces me përparësi madhore në interes të vendit. 
16.	 Mbi bazën e arritjeve në zbatimin e përparësive kyçe të Planit të Veprimit, Kuvendi i Republikës së Shqipërisë inkurajon Bashkimin Evropian dhe vendet anëtare të tij në marrjen e vendimit për mbajtjen e Konferencës së parë Ndërqeveritare sa më shpejt, brenda vitit 2020.

KRYETAR
Gramoz Ruçi

Miratuar në datën 24.9.2020. 

